[pic] | EUROOPA ÜHENDUSTE KOMISJON |

Brüssel 11.9.2009

KOM(2009) 470 lõplik

Ettepanek:

NÕUKOGU OTSUS

siniuim-tuuni kaitse komisjonis vastuvõetava ühenduse seisukoha kehtestamise kohta

SELETUSKIRI

EÜ asutamislepingu artikli 300 lõike 2 teise lõigu kohaselt peab nõukogu komisjoni ettepaneku põhjal kvalifitseeritud häälteenamusega vastu võtma seisukohad, mis tuleb ühenduse nimel vastu võtta piirkondlikes kalandusorganisatsioonides, kui neil tuleb vastu võtta õiguslike tagajärgedega otsuseid, välja arvatud otsused, millega täiendatakse või muudetakse nende institutsioonilist raamistikku.

Kõnealust kohustust silmas pidades ja järgides sarnaseid nõukogu otsuseid ja Euroopa Komisjoni ettepanekuid seoses teiste piirkondlike kalandusorganisatsioonidega, teeb Euroopa Komisjon ettepaneku võtta vastu käesolev otsus, et kehtestada siniuim-tuuni kaitse komisjonis (CCSBT) vastuvõetav ühenduse seisukoht. Järjepidevuse tagamiseks järgitakse käesolevas ettepanekus sama lähenemisviisi kui teiste piirkondlike kalandusorganisatsioonide puhul.

Ettepanek:

NÕUKOGU OTSUS

siniuim-tuuni kaitse komisjonis vastuvõetava ühenduse seisukoha kehtestamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõike 2 teise lõiguga,

võttes arvesse komisjoni ettepanekut,

ning arvestades järgmist:

(1) EÜ asutamislepingu artiklis 33 koostoimes artikliga 32 on sätestatud, et ühise kalanduspoliitika üks eesmärke on tagada varude kättesaadavus. Määruses (EÜ) nr 2371/2002[1] on sätestatud, et ühendus kohaldab vee-elusressursside kaitseks ja säilitamiseks kavandatud meetmete võtmisel ettevaatusprintsiipi, et sätestada nende säästev kasutamine ning vähendada võimalikult palju kalanduse mõju mere ökosüsteemidele. Samuti on määruses sätestatud, et ühenduse eesmärgiks seatakse ökosüsteemil põhineva lähenemisviisi järkjärguline rakendamine kalapüügi korralduses ning tõhusa kalapüügi toetamine majanduslikult elujõulises ja konkurentsivõimelises kalandus- ja vesiviljelussektoris, pakkudes rahuldavat elatustaset nendele, kes sõltuvad kalandusest, ning võttes arvesse tarbijate huve.

(2) Siniuim-tuuni kaitse komisjon (CCSBT) loodi siniuim-tuuni kaitse konventsiooniga. Euroopa Ühendus on olnud CCSBT mittelepinguosaline koostööpartner alates 2007. aasta jaanuarist ning peab rakendama selle otsuseid vastavalt 2003. aastal vastu võetud CCSBT resolutsioonile laiendatud komisjoni ja laiendatud teaduskomitee mittelepinguosalise koostööpartneri staatuse kehtestamise kohta. CCSBT võib teaduslike tõendite alusel teha otsuseid, mis on ette nähtud siniuim-tuuni populatsioonide hoidmiseks tasemel, mis tagab kõnealuste varude pikaajalise jätkusuutlikkuse.

(3) Vastavalt EÜ asutamislepingu artikli 300 lõike 2 teisele lõigule tuleb nõukogul selleks, et kehtestada ühenduse seisukoht piirkondlike kalanduskokkulepetega loodud asutustes, kellel tuleb vastu võtta õiguslike tagajärgedega otsuseid (välja arvatud otsused, millega muudetakse asjaomase lepingu institutsioonilist raamistikku), võtta komisjoni ettepaneku põhjal vastu kvalifitseeritud häälteenamusega otsus,

ON TEINUD JÄRGMISE OTSUSE:

Artikkel 1

Ühenduse nimel siniuim-tuuni kaitse komisjonis vastuvõetav seisukoht, kui kõnealune komisjon peab vastu võtma õiguslike tagajärgedega otsuseid, on sätestatud käesoleva otsuse lisas.

Artikkel 2

Nõukogu annab käesoleva otsuse lisas sätestatud ühenduse seisukohale hinnangu ja vajaduse korral vaatab selle komisjoni ettepaneku põhjal läbi hiljemalt siniuim-tuuni kaitse komisjoni 2014. aasta aastakoosolekuks.

Brüssel,

Nõukogu nimel

eesistuja

LISA

Ühenduse seisukoht siniuim-tuuni kaitse komisjonis

1. PÕHIMÕTTED

Euroopa Ühenduse tegevus CCSBT raames on järgmine:

a) tegutseda kooskõlas ühenduse poolt ühise kalanduspoliitika raames seatud eesmärkidega, kohaldades eelkõige ettevaatusprintsiipi, et tagada siniuim-tuuni säästev kasutamine, edendada ökosüsteemil põhineva lähenemisviisi järkjärgulist rakendamist kalamajanduses ja vähendada kalanduse mõju mere ökosüsteemidele, ning edendades tõhusa kalapüügi toetamist majanduslikult elujõulises ja konkurentsivõimelises ühenduse kalandussektoris, pakkudes rahuldavat elatustaset nendele, kes sõltuvad kalandusest, ning võttes arvesse tarbijate huve;

b) tagada CCSBT meetmete kooskõla CCSBT konventsiooni eesmärkidega;

c) tagada CCSBT meetmete kooskõla rahvusvahelise õigusega, eelkõige ÜRO mereõiguse konventsiooniga, ÜRO piirialade kalavarude ja siirdekalade kaitset ja majandamist käsitleva kokkuleppega ning kokkuleppega edendada avamere kalalaevade vastavust rahvusvahelistele kaitse- ja majandamismeetmetele;

d) edendada kooskõla piirkondlike kalandusorganisatsioonide seisukohtades;

e) taotleda koostoimet ühenduse poliitikaga, mis moodustab osa kahepoolsetest kalandusalastest suhetest kolmandate riikidega, ja tagada kooskõla ühenduse välispoliitikaga;

f) tagada ühenduse rahvusvaheliste kohustuste järgimine.

2. Tegevussuunad

Euroopa Ühendus püüab vajaduse korral toetada järgmiste meetmete võtmist CCSBT poolt:

a) parimaid olemasolevaid teaduslikke soovitusi arvesse võtvad ja varude pikaajalise jätkusuutlikkuse tagavad siniuim-tuuni ranged kaitse- ja majandamismeetmed lubatud kogupüügi ja kvoodisüsteemi abil. Vajaduse korral kaalutakse ülepüügi all kannatavate kalavarude kaitseks erimeetmete võtmist, et vältida kalandustegevuse suurenemist;

b) püügikoormust piiravad meetmed, et tagada selle vastavus olemasolevatele püügivõimalustele;

c) seire-, kontrolli- ja järelevalvemeetmete, muu hulgas vaatluskava käsitlevate meetmete ja sadamariigi meetmete arendamine ja rakendamine;

d) tõhustatud meetmed ebaseadusliku, reguleerimata ja teatamata jäetud kalapüügiga võitlemiseks.

[1] EÜT L 358, 31.12.2002, lk 59.